钦定古今图书集成/明伦汇编/氏族典/第574卷 > 完颜霆
## 钦定古今图书集成/明伦汇编/氏族典/第574卷 > 完颜霆

按《金史完颜霆传》：“霆本姓李氏，中都宝坻人。粗知书，
善骑射，轻财好施，得乡曲之誉。贞祐初，县人共推霆
为四乡部头。霆招集离散，纠合义兵，众赖以安。招抚
司奏其事，迁两官，升都提控，遥授同知通州军州事。
中都食尽，霆遣军分护清沧河路，召募贾船通饷道，
遥授同知清州防御事，迁棣州防御使，赐姓完颜氏”，
屯海州。兴定元年，泰安、滕、兖土寇蜂起，东平行省侯挚遣霆率兵讨之，降石花五夏全馀党二万人。二年，
宋高太尉兵三万驻临胊，霆击宋兵大败，坠涧溺水
死者不可胜计。迁安化军节度使、经略副使。五年，改
定国军节度使，兼同知京兆府事，擢其子为护卫。元
光元年十月，霆以本官为安抚使，守同知归德府。元
光二年卒。